**ZAPISNIK**

**s 16. sjednice Gradskog vijeća Grada Skradina**

16. sjednica Gradskog vijeća Grada Skradina koja se trebala održati u petak 7. srpnja

2023.g. u prostorijama Kulturnog centra u Skradinu, s početkom u 13,00 sati, odgođena je, zbog nepostojanja kvoruma, za ponedjeljak 10. srpnja 2023.g. u 11,00 sati, te je u navedenom vremenu i održana u prostorijama Kulturnog centra u Skradinu.

 Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 7, te postoji kvorum za pravovaljano odlučivanje. Sjednici su nazočni: Ivan Banić, Davor Brajković, Dražen Kartelo, Tonći Petrović, Slavko Skočić, Kristina Vlaić Bubalo i Nadija Zorica. Sjednici nisu nazočni: Dalibor Damjanić, Antonia Maretić (opr.ods.), Fabijan Palinić (opr.ods.), Tea Periša, Marko Računica (opr.ods.) i Florijan Žižić (opr.ods.).

 Sjednici je nazočan gradonačelnik Grada Skradina Antonijo Brajković, dok zamjenik gradonačelnika iz reda pripadnika srpske nacionalne manjine Nikola Milović sjednici nije nazočan.

 Predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 6 točaka. Gradonačelnik Grada Skradina Antonijo Brajković predložio je slijedeću dopunu dnevnog reda:

* kao 7. točku dnevnog reda predložio je:

„7. Prijedlog Odluke o davanju suglasnosti za provedbu ulaganja u projektu izgradnje Boćarskog doma u Ićevu (k.č. 589/70 k.o. Rupe).“ Drugih prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila na glasovanje predloženu dopunu dnevnog reda, te je ista jednoglasno usvojena ( nazočno 7 vijećnika).

Potom je predsjednica Gradskog vijeća Grada Skradina Nadija Zorica stavila na glasovanje cjelokupno predloženi dnevni red, te je isti jednoglasno usvojen (nazočno 7 vijećnika).

 Za raspravu i odlučivanje utvrđen je slijedeći

**D N E V N I R E D**

1. Prijedlog Odluke o pristupanju osnivanju trgovačkog društva Zračna luka Srce Dalmacije – društvo s ograničenom odgovornošću za usluge u zračnom prometu.
2. Prijedlog Rješenja o imenovanju Odbora za imenovanje ulica, trgova i naselja na području Grada Skradina.
3. Prijedlog Zaključka o prihvaćanju Izvješća o poslovanju tvrtke „RIVINA JARUGA“ d.o.o. Skradin za 2022.g.
4. Prijedlog Zaključka o prihvaćanju Izvješća o poslovanju Dječjeg vrtića Skradin za 2022.g.
5. Prijedlog Zaključka o prihvaćanju Izvješća o poslovanju Turističke zajednice Grada Skradina za 2022.g.
6. Prijedlog Zaključka o davanju prethodne suglasnosti na Pravilnik o izmjenama Pravilnika o radu Gradske knjižnice „Ivan Pridojević“ Skradin.
7. Prijedlog Odluke o davanju suglasnosti za provedbu ulaganja u projektu izgradnje Boćarskog doma u Ićevu (k.č. 589/70 k.o. Rupe).

-2-

Sukladno članku 61. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

“1. Zasto terminal NP Krka nije u funkciji te zasto se na njemu vezu strane jahte te zasto se dozvoljava nered poput privatnog vezanja stranih brodica od strane fizickih osoba za novce

2. Zasto Hrvatske vode nisu ocistile sevar sa lijeve strane mosta kod sv.Jere i ocistile desnu stranu do usca u Krku”

ODGOVORI:

Gradonačelnik Grada Skradina Antonijo Brajković odgovorio je:

„1. Upravo sam razgovarao s gospodinom Baljkasom koji je rukovoditelj Tehničke službe u Nacionalnom parku Krka. Rekao mi je kako su upravo dobili uporabnu dozvolu i trebali bi za koji dan započeti s prevoženjem posjetitelja Nacionalnog parka Krka. Zašto oni ne kontroliraju prostor koji imaju pod koncesijom, to mogu pitati ravnateljicu NP danas ili sutra. Činjenica je kako oni imaju koncesiju od 2016.g. i po uzoru na ACI marinu u Skradinu mogli bi jednako kvalitetno kontrolirati svoj prostor i ne dozvoljavati nikakva ilegalna privezivanja, ili još gore ilegalna privezivanju uz ilegalnu naplatu. Sa svoje strane mogu im skrenuti pozornost kako je to nedopustivo, jer osim što je protuzakonito, to je direktan udar na imidž grada, a i potencijalno se mogu stvoriti ekološke nezgodne situacije. Svjedoci smo, a što je bilo vidljivo i kroz medije, o nedavnom incidentu s jednim privatnim gliserom.

2. Razgovarao sam nedavno s Damirom Krnićem koji je šef Ispostave Hrvatskih voda kojem je dostavljen i zahtjev. Međutim, rekao je kako je u tom trenutku voda bila jako visoka i to nije bilo moguće uraditi. Ove godine je izvanredna situacija s obzirom da je voda toliko visoka da bager ne može raditi. Nakon završetka sjednice, ponovo ću ga nazvati i skrenuti mu pozornost da je to trebalo napraviti. Činjenica je kako oni pripremaju jedan projekt kojim bi se trajno to riješilo, gdje bi se betoniralo i popločalo dno, a ovo do sada je nešto što se mora raditi iz godine u godinu.“

1. **IVAN BANIĆ, nezavisni vijećnik:**

„1. Što je s uređenjem plaže „Pisak“?

2. Uređenje poljskih puteva?“

ODGOVORI:

Gradonačelnik Antonijo Brajković odgovorio je:

„1. Vi znate da se plaža Pisak nalazi unutar granica Nacionalnog parka Krka. Na neki način oni jesu Pisak definirali kao plažu. Prije petnaestak dana poslao sam e-mail i razgovarao na tu temu,

smatrajući kako bi bilo dobro, a s obzirom da je prepoznata kao plaža za domicilno stanovništvo, a ima i sve više stranih kupača, da se povede računa o uređenju te plaže u smislu postavljanja kabina za presvlačenje, kemijskih WC, te postavljanja klupa za sjedenje. Međutim, tu su oni u

-3-

sukobu sami sa sobom, zbog činjenice što postoji i Zakon o zaštiti prirode koji zabranjuje nekakve aktivnosti u smislu skidanja ševara, te poduzimanja drugih radnji. To je u direktnoj koliziji s mogućnošću kupanja. Međutim, ovaj dio bi se trebao odraditi s obzirom da su ga definirali kao plažu, a i obećali su da hoće.“

Prije odgovora na drugo pitanje vijećnika Ivana Banića, predsjednica Gradskog vijeća utvrdila je kako je sjednici nazočna vijećnica Tea Periša, te je sjednici nazočno ukupno 8 vijećnika.

Na drugo vijećničko pitanje vijećnika Ivana Banića, gradonačelnik Antonijo Brajković odgovorio je:

„2. Odgovor na drugo pitanje (uređenje puteva u k.o. Dubravice i k.o. Rupe) je isti kao i kod prvog pitanja. Radi se o putevima koji se nalaze unutar granica Nacionalnog parka i Grad ne može, ni na koji način te puteve održavati, jer dolazimo u sukob s zakonom. Prije par godina Nacionalni park je napravio te puteve i trebalo bi ih nastaviti održavati. Obećali su mi kako je to u rasporedu i proračunu za 2023.g.“

Sukladno članku 78. st. 7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 102.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 15. sjednice Gradskog vijeća Grada Skradina.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje Zapisnik s 15. sjednice Gradskog vijeća Grada Skradina, te je isti jednoglasno usvojen. (nazočno 8 vijećnika)

-4-

**RASPRAVA I ODLUČIVANJE**

Točka 1.

Prijedlog Odluke o pristupanju osnivanju trgovačkog društva

Zračna luka Srce Dalmacije – društvo s ograničenom

odgovornošću za usluge u zračnom prometu

O prijedlogu Odluke o pristupanju osnivanju trgovačkog društva Zračna luka Srce Dalmacije – društvo s ograničenom odgovornošću za usluge u zračnom prometu uvodno izlaganje podnio je gradonačelnik Grada Skradina Antonijo Brajković. Naveo je kako je poznata inicijativa da se na Pokrovniku izradi zračna luka. To je inicijativa stara više desetljeća, a u zadnjih nekoliko godina se konkretizirala do mjere da je Vlada RH osigurala neka sredstva za projektnu dokumentaciju za potencijalnu prijavu te zračne luke na sredstva EU sufinanciranja. Da bi se tome moglo pristupiti mora se osnovati tvrtka. Dalje je naveo kako se ovim prijedlogom Odluke prihvaća pristupanje Grada Skradina osnivanju trgovačkog društva Zračna luka Srce Dalmacije – društvo s ograničenom odgovornošću za usluge u zračnom prometu. Temeljni kapital Društva iznosi 2.500,00 eura. Grad Skradin kao član Društva pojedinačno u temeljnom kapitalu sudjelovao bi s postotkom od 2% i visinom uloga 50,00 eura. Nacrt Društvenog ugovora o osnivanju trgovačkog društva Zračna luka Srce Dalmacije d.o.o. izradilo je Ministarstvo mora, prometa i infrastrukture Republike Hrvatske. Potom je otvorena rasprava.

Za riječ se javio vijećnik Tonći Petrović i pitao zašto je udio 2%. Gradonačelnik Antonijo Brajković odgovorio je kako se udio određivao po broju stanovnika gradova.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o pristupanju osnivanju trgovačkog društva Zračna luka Srce Dalmacije – društvo s ograničenom odgovornošću za usluge u zračnom prometu, te je ista jednoglasno usvojena (nazočno 8 vijećnika).

Odluka se prilaže Zapisniku pod 1) i čini njegov sastavni dio.

Točka 2.

Prijedlog Rješenja o imenovanju Odbora za imenovanje ulica,

trgova i naselja na području Grada Skradina

 Predsjednica Gradskog vijeća Grada Skradina Nadija Zorica dala je riječ predsjednici Komisije za izbor i imenovanja Kristini Vlaić Bubalo. Navela je kako je dana 26. lipnja 2023.g. u prostorijama Grada Skradina održana 3. sjednica Komisije za izbor i imenovanja na kojoj je utvrđen prijedlog Rješenja o imenovanju Odbora za imenovanje ulica, trgova i naselja na području Grada Skradina. Kako je Odlukom o izmjenama i dopunama Odluke o osnivanju radnih tijela („Službeni vjesnik Šibensko-kninske županije“, broj 15/23) izmijenjen naziv, te promijenjen, odnosno proširen djelokrug rada navedenog Odbora, bilo je potrebno uskladiti i Rješenje o imenovanju Odbora na način da sada glasi: „Rješenje o imenovanju Odbora za imenovanje ulica, trgova i naselja na području Grada Skradina“. Sastav Odbora nije promijenjen.

-5-

Prijedlog Rješenja o imenovanju Odbora za imenovanje ulica, trgova i naselja na području Grada Skradina jednoglasno je utvrđen, te je proslijeđen Gradskom vijeću Grada Skradina na usvajanje. Potom je otvorena rasprava. Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Rješenja o imenovanju Odbora za imenovanje ulica,

trgova i naselja na području Grada Skradina, te je isti jednoglasno usvojen (nazočno 8 vijećnika).

 Rješenje se prilaže Zapisniku pod 2) i čini njegov sastavni dio.

Točka 3.

Prijedlog Zaključka o prihvaćanju Izvješća o poslovanju

tvrtke „RIVINA JARUGA“ d.o.o. Skradin za 2022.g.

Predsjednica Gradskog vijeća Grada Skradina Nadija Zorica dala je riječ članici Uprave-direktorici društva „RIVINA JARUGA“ d.o.o. Skradin Aniti Banić. Gospođa Anita Banić navela je kako je iz financijskog izvješća tvrtke za 2022.g. vidljivo kako ukupni prihodi iznose 4.758.391,25 kn, dok su ukupni rashodi 4.713.532,79 kn. Dobit prije oporezivanja iznosi 44.858,46 kn, porez na dobit iznosi 7.618,42 kn, te dobit nakon oporezivanja iznosi 37.240,04 kn. Na kraju izlaganja pozvala je vijećnike da ukoliko imaju kakvih pitanja da će na iste odgovoriti. Potom je otvorena rasprava.

Za raspravu se javio vijećnik Ivan Banić, te pitao da li je nabavljen traktor. Gospođa Anita Banić odgovorila je kako jest. Trenutno radi u Bićinama, pa ide u Laškovicu. Popis lokacija na kojima treba obaviti poslove je dug.

Kako se za raspravu više nitko nije javio, predsjednica Gradskog vijeća Nadija Zorica stavila je na glasovanje prijedlog Zaključka o prihvaćanju Izvješća o poslovanju tvrtke „RIVINA JARUGA“ d.o.o. Skradin za 2022.g., te je isti jednoglasno usvojen (nazočno 8 vijećnika).

Zaključak s Izvješćem prilaže se Zapisniku pod 3) i čini njegov sastavni dio.

Točka 4.

Prijedlog Zaključka o prihvaćanju Izvješća o poslovanju

Dječjeg vrtića Skradin za 2022.g.

Predsjednica Gradskog vijeća Grada Skradina Nadija Zorica dala je riječ ravnateljici Dječjeg vrtića Skradin Dijani Dusper Topčić. Gospođa Dijana Dusper Topčić navela je kako su planirani prihodi i rashodi prema financijskom planu Dječjeg vrtića Skradin u iznosu od 2.050.050,00 kn. Prihodi poslovanja ostvareni su u iznosu 1.847.213,00 kn, a ukupni rashodi u iznosu od 1.801.137,00 kn. Dalje je navela kako je na kraju 2022.g. bilo 76 upisane djece, što je puni kapacitet vrtića, te je u radnom odnosu 13 zaposlenika. Pozvala je vijećnike da ukoliko imaju kakva pitanja ili žele dodatna obrazloženja, na ista će odgovoriti. Potom je otvorena rasprava.

Za raspravu se javio vijećnik Tonći Petrović te pitao da li ima djece na čekanju za upis. Ravnateljica Dječjeg vrtića odgovorila je kako bi se ove godine to moglo dogoditi.

-6-

Kako se za raspravu više nitko nije javio, predsjednica Gradskog vijeća Nadija Zorica stavila je na glasovanje prijedlog Zaključka o prihvaćanju Izvješća o poslovanju Dječjeg vrtića Skradin za 2022.g., te je isti jednoglasno usvojen (nazočno 8 vijećnika).

 Zaključak s Izvješćem prilaže se Zapisniku pod 4) i čini njegov sastavni dio.

Točka 5.

Prijedlog Zaključka o prihvaćanju Izvješća o poslovanju

Turističke zajednice Grada Skradina za 2022.g.

Nakon uvodnog izlaganja od strane gradonačelnika Grada Skradina Antonija Brajkovića koji je ujedno i predsjednik Turističke zajednice Grada Skradina o prijedlogu Zaključka o prihvaćanju Izvješća o poslovanju Turističke zajednice Grada Skradina, za 2022.g., otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o poslovanju Turističke zajednice Grada Skradina za 2022.g., te je isti jednoglasno usvojen (nazočno 8 vijećnika).

Zaključak s Izvješćem prilaže se Zapisniku pod 5) i čini njegov sastavni dio.

Točka 6.

Prijedlog Zaključka o davanju prethodne suglasnosti na Pravilnik o izmjenama

Pravilnika o radu Gradske knjižnice „Ivan Pridojević“ Skradin

 Nakon uvodnog izlaganja ravnateljice Gradske knjižnice „Ivan Pridojević“ Skradin“ Marije Marenzi o razlozima izrade i donošenja Pravilnika o izmjenama Pravilnika o radu Gradske knjižnice „Ivan Pridojević“ Skradin otvorena je rasprava.

 Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o davanju prethodne suglasnosti na Pravilnik

o izmjenama Pravilnika o radu Gradske knjižnice „Ivan Pridojević“ Skradin“, te je isti jednoglasno usvojen (nazočno 8 vijećnika).

Zaključak s Pravilnikom o izmjenama Pravilnika o radu Gradske knjižnice „Ivan Pridojević“ Skradin“ prilaže se Zapisniku pod 6) i čini njegov sastavni dio.

Točka 7.

Prijedlog Odluke o davanju suglasnosti za provedbu ulaganja u projektu

izgradnje Boćarskog doma u Ićevu (k.č. 589/70 k.o. Rupe).

O prijedlogu Odluke o davanju suglasnosti za provedbu ulaganja u projektu izgradnje

Boćarskog doma u Ićevu (k.č. 589/70 k.o. Rupe) uvodno izlaganje podnio je gradonačelnik Grada Skradina Antonijo Brajković. Naveo je kako Ićevo broji manje od 200 stanovnika, te je projekt izgradnje tamošnjeg boćarskog doma prihvatljivo ulaganje iz Mjere 3.1.1. „Ulaganje u pokretanje, poboljšanje ili proširenje lokalnih temeljenih usluga za ruralno stanovništvo,

-7-

uključujući slobodno vrijeme i kulturne aktivnosti te povezanu infrastrukturu“ iz Programa ruralnog razvoja Republike Hrvatske za razdoblje 2014. – 2020. Navedenim projektom izgradila bi se zgrada boćarskog doma u Ićevu, čime bi se dobio adekvatan i neophodan prostor za kvalitetno provođenje slobodnog vremena boćara rekreativaca, ali i ostalih stanovnika, organiziranje različitih aktivnosti, djelovanje lokalnih udruga te kulturno- umjetničkih i sportsko-rekreacijskih društava. Provedbom projekta, odnosno unaprjeđenjem povezane infrastrukture, pridonijelo bi se kulturnom i društvenom razvoju zajednice kao i poboljšanju kvalitete života lokalnog stanovništva i njegovih posjetitelja. Potom je otvorena rasprava.

 Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o davanju suglasnosti za provedbu ulaganja u projektu izgradnje Boćarskog doma u Ićevu (k.č. 589/70 k.o. Rupe), te je isti jednoglasno usvojen (nazočno 8 vijećnika).

Odluka se prilaže Zapisniku pod 7) i čini njegov sastavni dio.

Sjednica je završena u 11,40 sati.

**ZAPISNIK SASTAVILA**

Paulina Radeljak, v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.